গায়ে-গায়ে। একেবারেই গায়ে-গায়ে! এ বলে আমায় দ্যাখ তো ও বলে আমায় দ্যাখ! দলের অন্দরে ‘রক্ষণশীল’ হিসাবেও দু’পক্ষই সরকার গঠনের বিষয়ে নিশ্চিত। 
বৃহস্পতিবার রাজ্যে সপ্তম তথা শেষ দফা ভোটের পর শাসক ও বিরোধী শিবির অন্দরমহলে যে অঙ্ক কষেছে, তাতে দেখা যাচ্ছে, দু’পক্ষই সরকার গঠন নিয়ে আত্মবিশ্বাসী! এবং ঘটনাচক্রে, দু’পক্ষই নিজেদের ‘চূড়ান্ত রক্ষণশীল’ হিসেবনিকেশে একে অপরের ঘাড়ে নিঃশ্বাস ফেলছে। তবে দেখা যাচ্ছে, বাম-কংগ্রেস জোট খানিকটা হলেও এগিয়ে রয়েছে। 
শাসক তৃণমূল মনে করছে, তারা কমপক্ষে ১৬৫টি আসন পাবেই! দলের এক প্রথমসারির নেতার কথায়, ‘‘সরকার গঠনের জন্য প্রয়োজনীয় সংখ্যা আগেই হয়ে গিয়েছে। খুব খারাপ হলেও সর্বনিম্ন ১৬৫টা আসন আমরা পাচ্ছিই। এর পর শুধু প্লাস হতে থাকবে। কত হবে, তা এখনও বলা যাচ্ছে না।’’ পূর্ব মেদিনীপুর এবং কোচবিহারের মোট ২৫টি আসনে এদিন শেষ দফার ভোটের পর ওই নেতার দাবি, ‘‘এই দফাটা পুরোটাই আমাদের পক্ষে প্লাস।’’ তবে একইসঙ্গে তিনি এ-ও জানাচ্ছেন, ২০০ আসন সম্ভবত ছুঁতে পারছেন না মমতা বন্দ্যোপাধ্যায়। 
পক্ষান্তরে, সিপিএম সূত্রের খবর, তারা সর্বনিম্ন ১৭০টি আসন পাচ্ছেই। দলের রাজ্য সম্পাদকমণ্ডলীর এক সদস্যের কথায়, ‘‘ভোটের ধরন দেখে আমাদের দৃঢ় বিশ্বাস, আমরা কমপক্ষে ১৬০ আসন পাব। সর্বাধিক ১৮০। গড় ধরলে সংখ্যাটা হয় ১৭০। এর মধ্যে কয়েকটা আসন এদিক-ওদিক হতে পারে। তবে জোটের আসন সংখ্যা ১৬০ থেকে ১৮০-এর মধ্যে থাকবে বলেই আমাদের বিশ্বাস।’’ রাজ্য সম্পাদকমণ্ডলীর অন্য এক সদস্যের আবার বক্তব্য, ‘‘বাম-কংগ্রেস জোট কমপক্ষে ১৫৫টি আসন পাবে।’’ এই হিসেবের মধ্যে অবশ্য শেষ দফার ভোটের আসন ধরা হয়নি। তবে পাশাপাশিই তাঁর বক্তব্য, ‘‘এটা একটা অতি রক্ষণশীল হিসেব। এর থেকে কম আসন জোট কোনওমতেই পেতে পারে না!’’ 
এদিন বিরোধী দলনেতা সূর্যকান্ত মিশ্র বলেছেন, ‘‘ওরা (তৃণমূল) মানুষের জোট মানতে পারছে না! মানুষের জোট ২০০ অতিক্রম করবে!’’ আলিমুদ্দিনের অন্দরের খবর, দলের অন্দরে সূর্যকান্ত বলেছেন, তৃতীয় দফার (২১ এপ্রিল) পর ভোটে একটা ‘স্যুইং’ হয়েছে। তার ভিত্তিতেই তাঁরা চূড়ান্ত আত্মবিশ্বাসী। ওই ‘স্যুইং’য়ের কারণ হিসেবে সিপিএম দেখছে প্রকাশ্যে মুখ্যমন্ত্রী মমতার আচরণ। দলের এক নেতার কথায়, ‘‘এই প্রথম মুখ্যমন্ত্রীর শরীরীভাষা তৃণমূলে এই প্রশ্ন তৈরি করে দিয়েছে যে, আমরা কি হেরে যাচ্ছি?’’ 
ওই নেতার মতে, শেষদিকের প্রচারে নেমে মমতা যে ভাষা এবং যে ভঙ্গি ব্যবহার করেছেন, তা দলের নেতা-কর্মীরাই তাঁর কাছে প্রত্যাশা করেননি! তাঁর কথায়, ‘‘বুদ্ধদেব ভট্টাচার্যের কথায় বা ভাবভঙ্গিতে যদি নার্ভাস ভাব বা টেনশন দেখা যায়, তাহলে তো গোটা দলেরই মনোবল তলানিতে ঠেকবে! একই ঘটনা ঘটেছে তৃণমূলের ক্ষেত্রে।’’ 
এদিন শেষ দফার ভোটে মমতা ছিলেন উত্তরবঙ্গের চালসায়। যা নিয়ে সিপিএম পলিটব্যুরো সদস্য তথা বামফ্রন্টের চেয়ারম্যান বিমান বসু বলেছেন, ‘‘মুখ্যমন্ত্রীর ভোট কলকাতায়। তিনি থাকেন কলকাতায়। এখন তিনি চালসায়। নির্বাচন তদারকি করার জন্য। এই অধিকার তাঁর নেই। এতে স্পষ্ট, মানুষের গণতান্ত্রিক অধিকার হরণ করার জন্য কী-কী কৌশল নেওয়া যায়। একজন চালসায়, আরেকজন পূর্ব মেদিনীপুরের যুবরাজ (শুভেন্দু অধিকারী)। তিনি পূর্ব মেদিনীপুরে প্রশাসনের উপর চাপ তৈরির চেষ্টা করছেন। নির্বাচন কমিশনকে ভুল তথ্য দিয়ে বিভ্রান্ত করার চেষ্টাও হচ্ছে।’’
তবে ওই বিষয়ে রাজ্য নির্বাচনী অধিকরণের বক্তব্য খুব স্পষ্ট, চালসা জলপাইগুড়ি জেলায়। ফলে মুখ্যমন্ত্রীর ওখানে থাকা নিয়ে কোনও সমস্যা নেই। 
তৃণমূলের অন্দরে বিভিন্ন স্তরে যে অঙ্ক ঘোরাফেরা করছে, তার সারবত্তা হল— সবচেয়ে খারাপ হলে ১৬৫টি আসন। আর ভাল হলে ১৭০ থেকে ১৭৫টি। নেতাদের একাংশের বক্তব্য, ২০১১ সালের ফলের নিরিখে এবার তৃণমূলের দখলে থাকা ২০-২৫টি আসনে ‘অনিশ্চয়তা’ বেশি। ওই আসনগুলি হাতছাড়া হওয়ার আশঙ্কা রয়েছে দলের অন্দরে। সাধারণভাবে জেলা স্তরের হিসাব একসঙ্গে করেই দলে ওই ২০-২৫টি আসন চিহ্নিত করা হয়েছে। তবে মুখ্যমন্ত্রী তথা দলনেত্রীর নামে দলের অন্দরে যে হিসাব ঘুরছে, তা-ও ২০০ নয়! ১৯৫। 
তবে উভয় শিবিরই মনে করছে, বিজেপি কত ভোট পাবে, তার উপর অনেককিছু নির্ভর করছে। সিপিএমের এক নেতার বক্তব্য, ‘‘অন্তত ১৫০টি আসনে বিজেপি ঠিক করে দেবে কারা জিতবে।’’ তাঁর কথায়, ‘‘বিজেপি যদি ভাল ভোট টেনে নেয়, তাহলে কিন্তু সমস্ত হিসাব ওলটপালট হয়ে যাবে! একই কথা বলেছেন প্রদেশ কংগ্রেসের এক নেতাও। তাঁর মতে, বিজেপি ৮ থেকে ১২টা আসন পেয়ে গেলে মমতাই সরকার গঠন করবেন। তবে এর বিপরীত মতামতও রয়েছে। যাঁরা বলছেন, এবার ‘মোদী-হাওয়া’ না-থাকায় বিজেপি’র ভোট বাম-কংগ্রেস জোটের পক্ষে যাওয়ারই সম্ভাবনা। যে তত্ত্ব আবার মানতে নারাজ একাংশ। তাঁদের বক্তব্য, বিজেপি’র ‘নিশ্চিত ভোট’ বিজেপি’তেই গিয়েছে। নরেন্দ্র মোদীর ‘ঔজ্জ্বল্য’ এখন কমে যাওয়ায় ‘নব্য’ সমর্থকদের ভোট জোটের পক্ষে গিয়ে থাকতে পারে।  
তবে দুই শিবিরই এটা মেনে নিচ্ছে যে, ‘স্বাধীন ভোট’ হওয়ায় ফলাফল নিয়ে ভবিষ্যদ্বাণী করা মুশকিল। দু’দলের নেতারাই স্বীকার করছেন, ‘সংগঠিত ভোট’ এবার অনেক কম হওয়ায় এবং ‘স্বাধীন ভোট’ বেশি হওয়ায় কারা তা পেয়েছে, তা নিয়ে প্রবল বিভ্রান্তি রয়েছে। সিপিএম ধরে নিচ্ছে, ওই ভোট মমতার বিরুদ্ধে গিয়েছে। কিন্তু তারাও নিশ্চিতভাবে তা জানে না। এমনও হতে পারে যে, মমতার ‘দাক্ষিণ্যের রাজনীতি’ (দু’টাকা কিলোর চাল, সাইকেল, কন্যাশ্রী, যুবশ্রী, বিধবাভাতা, বার্ধক্যভাতা ইত্যাদি) এবং গ্রামেগঞ্জে রাস্তা বা পানীয় জলের মতো কাজকর্ম তাঁর ঝুলিতেই ওই ‘স্বাধীন ভোট’ ঠেলে দিয়েছে। সেক্ষেত্রে সিপিএম বিপত্তিতে পড়বে। 

আলিমুদ্দিনের এক নেতার আবার বক্তব্য, ‘‘ত্বহা এবং ইব্রাহিম সিদ্দিকির দৌলতে বাঙালি মুসলিমরা মমতার বিরোধী হলেও উর্দুভাষী মুসলিমরা সবসময়েই শাসকের সঙ্গে থাকেন।’’ আবার তাঁরই এক সতীর্থের মতে, পুরো মুসলিম ভোটই মমতার বিপক্ষে গিয়েছে! সঙ্গে ঘুরে গিয়েছে মধ্যবিত্ত ভোটও। তবে তাঁরা ‘নির্ভর’ করছেন তৃণমূলের তীব্র গোষ্ঠীলড়াইয়ের উপরেও। কিন্তু কেউই চূড়ান্ত ফল নিয়ে  নিশ্চিত নন। সিপিএমের এক নেতার বক্তব্য, ‘‘এমন ভোট আগে এ রাজ্যে হয়নি। যখন কেউই নিশ্চিত করে কিছু বলতে পারছে না। এবার একেবারে স্থানীয় ভিত্তিতে ভোট হয়েছে। অনেক আসনের হিসাব উল্টেপাল্টে যেতে পারে! আর যদি ২ বা ৩ শতাংশও স্যুইং হয়, তাহলে কোনও হিসাবই মিলবে না!’’